<classify> KUNA dalili za kuibuka kwa mgogoro kati ya Manispaa ya Kinondoni jijini Dar es Salaam na wazabuni wa uzoaji takataka katika manispaa hiyo.Katika ufuatiliaji wa kina wa suala hilo, baada ya kupokea malalamiko ya wananchi ya mrundikano wa takataka kwenye maeneo yao, Habarileo limebaini kuwepo kwa mwongozo mpya wa ukusanyaji wa fedha za uzoaji takataka.Utaratibu huo umetolewa na Manispaa ya Kinondoni ukitaka baadhi ya wazabuni kukusanya fedha za kuzolea takataka kutokea kwa wananchi na badala yake yenyewe ndiyo itakuwa na jukumu hilo.Mmoja wa wakandarasi ambaye hakutaka kutaja jina lake wala la kampuni anayoimiliki yenye zabuni ya kuzoa takataka kwenye manispaa hiyo amesema, awali walikuwa wakizoa taka kwa wananchi na kukusanya fedha kutokea kwenye kila kaya kwenye mtaa husika.Alisema, ukusanyaji huo wa fedha ulikuwa na ufanisi kwa kuwa wananchi wamekuwa wakitoa ushirikiano mzuri kwenye utoaji wa fedha za kuzolea taka, huku akibainisha kuwa kazi ya mzabuni ilikuwa ni kuwasilisha serikali ya mtaa husika Sh 200,000.Alisema mzabuni huitoza kila kaya Sh 2,000 ya kuzolea takataka husika na kuwa mbali na kuwasilisha pato la Sh 200,000 kwa mwezi serikali ya mtaa, mzabuni hulazimika pia kuwasilisha ripoti ya hesabu zake kwa mwezi kwenye manispaa hiyo.Alisema, wazabuni wamekuwa wakifurahishwa na mfumo huo tofauti na wa sasa ambao halmashauri imeutambulisha wa kuwa halmashari ndio itakuwa ikikusanya Sh 2,000 hizo za wananchi na kisha kumlipa mkandarasi.Ofisa Habari wa Manispaa hiyo, Sebastian Mhowera alisema uamuzi wa manispaa ni mzuri na unalenga kuongeza ufanisi wa uzoaji wa takataka.Alisema uamuzi umekuja kutokana na baadhi ya wakandarasi kushindwa kukusanya na kuhudumia vema kwenye maeneo yao na ndio maana manispaa imeyachukua maeneo yao na wanaendelea kufanyia majaribio.Alisema baadhi yao wamekuwa wakishindwa kuzunguka kwenye mitaa na kukusanya taka na kuwa kuna maeneo takataka zimekuwa zikikaa muda mrefu ilihali wananchi wapo tayari kulipia huduma ili zitolewe.Alisema, najua mfumo huo wa kuwa mzabuni anakusanya fedha na kisha anajilipa mwenyewe na mwisho wa siku analeta hesabu tu Manispaa kuwa kakusanya kiasi fulani huku akipeleka Sh 200,000 kwenye serikali ya mtaa huu sio utaratibu mzuri,Je, kama akidanganya hesabu inakuwaje na vipi kwa wale ambao imeshabainika kuwa wanafanya ujanja kwenye kukusanya takataka kutokea kwa wananchi na kusababisha kero hawa wananchi wanasaidiwaje, sasa ndio maana manispaa imeamua kuwa inakusanya fedha na kisha inawasimamia wazoe takataka na kisha wanalipwa na manispaa.Alisema, katika maeneo ambayo utaratibu huo umeshaanza kufanyika tayari umeonesha mafanikio huku akiwataka wazabuni wengine kutokuwa na wasiwasi chini ya utaratibu huo ambao kwa sasa upo kwenye majaribio.  <topic>: kitaifa 